Teine kahest paavstist filmis on aga kiriku uut, vabameelsemat ja nüüdisaegsemat suunda esindav praegugi ametis olev paavst Franciscus. Filmi „Kaks paavsti“ tegevuse ajal on ta veel kardinal ­Jorge Bergoglio, argentiinlane karmide kogemustega sealse diktatuuri ajast 1970ndatel. Te olete temast kindlasti isegi kollasest meediast lugenud: ta läks nimelt endast välja, nähes Filipiinidel katoliiklasest naist, kes oli keisrilõikega saanud seitse last ning ootas arstide hoiatustest hoolimata oma kaheksandat. Järgnes skandaalne mõtteavaldus ajakirjanikele, mis levis kulutulena üle maailma – „Katoliiklased ei pea sigima nagu küülikud“.